RAIKUNSEUDUN VESIOSUUSKUNTA

HALLITUS

**VESIOSUUSKUNNAN HALLITUKSEN KOKOUS RAIKUN KYLÄTALOLLA 30.6.2019 KLO 19.00.**

**10§ Kokouksen avaus**

Kokouksen koollekutsuja Martti Heinonen avasi kokouksen klo 19.25.

**11§ Kokouksen laillisuus ja päätösvaltaisuus**

Paikalla olivat Arto Aspila, Martti Heinonen, Juhana Melkas, Kalevi Nokkonen ja Antti Syrjä. Todettiin kokous laillisesti kokoon kutsutuksi ja päätösvaltaiseksi.

**12§ Hallituksen järjestäytyminen**

Valittiin hallituksen puheenjohtajaksi Antti Syrjä ja varapuheenjohtajaksi Arto Aspila.

Sihteerinä jatkaa Juhana Melkas ja rahaston hoitajana Petri Uotila.

**13§ Edellisen kokouksen pöytäkirja**

Luetttiin edellisen kokouksen pöytäkirja ja hyväksyttiin allekirjoituksin.

**14§ Talousasiat**

Pankkitilin saldo kokouspäivänä on 38 556,80 euroa.

Pyydetään rahaston hoitajaa maksamaan alkuvuoden kokouspalkkiot hallituksen jäsenille.

Hakkuukone on vaurioittanut kiinteistöpumppaamoa Heponiemessä kesäkuussa. Osuuskunta on järjestänyt korjauksen. Päätetään laskuttaa kustannukset kiinteistön omistajalta.

Martti Heinonen esittää hallitukselle laskun osuuskunnan eteen tekemistä töistään ja poistuu kokoustilasta. Hallitus hyväksyy eritellyn laskun maksettavaksi.

Jukolan viesti käytti vettä osuuskunnan linjoista yhteensä 302 m3. Tästä 22 m3 otettiin kiinteistöjen mittarin kautta. Kangasalan Veden on määrä hyvittää mitattu vedenkulutus Raikunseudun vesiosuuskunnalle. Nokkonen selvittää käytännön järjestelyitä.

**15§ Entisen vedenottamorakennuksen vuokraus Tylkän rannassa**

Heinosen jäädessä pois hallituksesta, pitää löytää paikka hänellä säilytyksessä olleille varapumpuille, huuhteluletkuille ja muille varaosille. Martti Heinonen on tiedustellut Kangasalan kaupungin puutarhuri Jari Järviseltä Tylkän rakennuksen vuokraamista. Keskustelu 28.6.2019 johti kunnan tarjoukseen 40 €/kk + sähkön perusmaksut. Hallitus selvittää, että perusmaksut ovat minimissääm 18 €/kk, mikä nostaa vuosivuokran 696 euroon vuodessa. Summaa pidetään korkeana. Melkas tarjoutuu ottamaan tavarat säilytykseen 200 euron vuosivuokralla. Hallitus hyväksyy tarjouksen. Heinonen haluaa, että tavarat siirretään pois mahdollisimman nopeasti.

**16§ Riku-Sippo Uotilan tarjouspyyntö**

Peltolan tila alkaa rakentaa uutta broilerkasvattamoa Lahdentien eteläpuolelle ja pyytää osuuskunnalta tarjousta liittymästä. Olemassa olevat lähimmät linjat ovat Lahdentien pohjoispuolella, mutta tienalituksen luvan hakeminen ja toteutuksen kustannukset arveluttavat hallitusta. Heinonen on käynyt keskusteluja Mikko Siurolan kanssa putkien sijoittamisesta Siurolan maalle Lahden tien eteläpuolella. Toteutukseen vaikuttaa myös pelastuslaitoksen vaatimukset veden paineelle ja virtaukselle. Päätetään, että puheenjohtaja ja sihteeri järjestävät neuvottelun Uotilan ja Siurolan kanssa.

**17§ Muut esille tulevat asiat**

Traktorin niittokone on vääntänyt kiinteistöventtiilien varsia Parvelantien varressa. Päätetään, että Nokkonen yrittää oikaista niitä. Mikäli se ei onnistu, pitää venttiilien varret vaihtaa, jolloin kustannukset pitää laskuttaa aiheuttajalta.

Hyväksyttiin toteutuneen kiinteistökaupan vuoksi yhden osuuskunnan jäsenyyden siirto uudelle jäsenelle.

**18§ Kokouksen päättäminen.**

Puheenjohtaja päätti kokouksen klo 21.15.

Puheenjohtaja

Antti Syrjä

.

Sihteeri

Juhana Melkas